**PALKANKOROTUSESITYS**

**Työntekijän nimi:**

**Tehtävänimike:** Varhaiskasvatuksen erityisopettaja / erityislastentarhanopettaja

**Työsuhteen alkamispäivämäärä:**

**Hinnoittelukohdan palkan alaraja:** 2548,81 €

**Tehtäväkohtainen palkka tällä hetkellä:**

**Varhaiskasvatuksen erityisopettajan / erityislastentarhanopettajan (myöhemmin varhaiskasvatuksen erityisopettaja) tehtäväkohtainen palkka tulee välittömästi tarkistaa, sillä se ei nykyisellään vastaa tehtävän vaativuutta. Tämä palkankorotuspyyntö toimii myös valtakunnallisena pohjana varhaiskasvatuksen erityisopettajan ja erityislastentarhanopettajan tehtävän vaativuuden paikallista arviointia varten.**

**Esitän, että tehtäväkohtainen palkka 1.5.2018 alkaen on 3300 €.**

**Pyydän vastausta esitykseeni 30.6.2018 mennessä.**

**PERUSTELUT**

**Varhaiskasvatuksen erityisopettajan tehtävät ovat oleellisesti muuttuneet ja vastuu lisääntynyt**

Varhaiskasvatuksen erityisopettaja on korkeasti koulutettu erityispedagogiikan asiantuntija. Vuonna 2015 voimaan astunut varhaiskasvatuslaki korostaa varhaiskasvatuksen pedagogista merkitystä ja samalla opettajan pedagogista vastuuta. Vuodesta 2013 lähtien varhaiskasvatuksen asiantuntijavirastona on toiminut Opetushallitus.Varhaiskasvatuksen ohjaava asiakirja muuttui suosituksesta velvoitteeksi vuonna 2017. Varhaiskasvatuksessa olevalla lapsella on varhaiskasvatuslain turvaama oikeus saada suunnitelmallista ja tavoitteellista kasvatusta, opetusta ja hoitoa sekä kehityksen ja oppimisen tukea. Varhaiskasvatusta kehitetään inkluusioperiaatteen mukaisesti, jolloin kaikki lapset osallistuvat varhaiskasvatukseen tuen tarpeista, vammaisuudesta tai kulttuurisesta taustasta riippumatta.Varhaiskasvatuksen tavoitteiden toteutumiseksi laaditaan jokaiselle lapselle varhaiskasvatussuunnitelma, jonka laadinnasta ja toteutumisen arvioinnista vastaa lastentarhanopettaja tai varhaiskasvatuksen erityisopettaja (Varhaiskasvatussuunnitelman perusteet 2016: 10). Varhaiskasvatuksen erityisopettajan tehtäväkohtainen palkkaus viittaa siihen, että kunnat eivät ole objektiivisesti huomioineet edellä mainittuja muutoksia ja tarkistaneet palkkausta vastaamaan työn vaativuutta, jonka vaativuutta suhteessa lastentarhanopettajaan lisäävät vastuut lasten tuen järjestämisestä ja erityisopetuksen toteuttamisesta, konsultoinnista ja koordinoinnista.

**Edellytetty osaaminen**

Varhaiskasvatuksen erityisopettaja on erityispedagogiikan asiantuntija, jolta edellytetään lastentarhanopettajan kelpoisuuden lisäksi erityisopettajaopintoja. Varhaiskasvatuksen erityisopettajalta edellytetään laajaa erityispedagogista ja menetelmällistä tietoa sekä osaamista toteuttaa suunnitelmallista tukea toisia ammattilaisia tukien ja konsultoiden. Tämä edellyttää taitoa hankkia, hyödyntää ja jakaa uusinta näyttöön perustuvaa tietoa sekä erinomaista kokonaisuuksien hallintaan ja itsenäistä harkintaa. Varhaiskasvatuksen erityisopettajan osaamisen ydintä on opetuksen ja kasvatuksen eriyttäminen lapsen tuen tarve, lahjakkuus ja vahvuudet huomioiden. Hänellä on tieto-taitoa vastata lasten moninaistuviin tuen tarpeisiin tukien lasta ja perhettä sekä ohjaten heitä tarvittavien palveluiden piiriin.  Lisäksi varhaiskasvatuksen erityisopettaja antaa erityisopetusta.

**Työn vaikutukset ja vastuut**

Varhaisella tuella voidaan edistää lapsen kehitystä, oppimista ja hyvinvointia ehkäisten ongelmien monimuotoistumista. Varhaiskasvatuksen erityisopettajan vastuulla on ryhmänsä kaikkien tai alueensa tukea tarvitsevien lasten varhaiskasvatussuunnitelmien ja esiopetuksen oppimissuunnitelmien laatiminen. Varhaiskasvatuksen erityisopettajat kirjaavat pedagogisia selvityksiä ja arvioita sekä ohjaavat muita ammattilaisia kyseisten dokumenttien laatimisessa. Erityisopettaja osallistuu lasten tuen resurssien koordinointiin ja kohdentamisen suunnitteluun sekä tuen toimivuuden arviointiin. Suunnitelmallisuus ja arviointiin perustuva jatkuva kehittäminen korostuvat niin varhaiskasvatuksen perusteissa kuin laissa.  
  
**Yhteistyö- ja vuorovaikutustaidot**

Varhaiskasvatuksen erityisopettajan työ on vaativaa ihmissuhdetyötä. Työ edellyttää erinomaisia vuorovaikutustaitoja, ongelmien käsittely- ja ratkaisutaitoja, monialaista verkostotuntemusta, työnohjauksellista osaamista, myötäelämiskykyä sekä lasten ja vanhempien osallisuutta tukevaa vuorovaikutusta. Yhteistyön koordinointi huoltajien kanssa sekä monialaisissa ja moniammatillisissa yhteistyöverkostoissa on varhaiskasvatuksen erityisopettajan vastuualuetta. Siirtymissä erityisopettajan rooli on merkittävä siirtymien suunnittelijana sekä tiedonsiirron ja tukitoimien siirtymisen varmistajana. Varhaiskasvatuksen erityisopettajan vastuualueisiin voi kuulua henkilöstön ohjaus- sekä koulutustehtäviä ja työyhteisön arviointi- ja kehittämistyöstä vastaamista. Nämä edellyttävät kokonaisuuksien hallintaan ja laaja-alaisten tehtäväkokonaisuuksien haltuunottoa.

**Työolosuhteet**

Varhaiskasvatuksen erityisopettajan työolot ovat vaativat. Varhaiskasvatuksessa tapahtuu päivittäin muutoksia, joihin varhaiskasvatuksen erityisopettajan on reagoitava ja sopeutettava työskentelynsä turvaten samalla lasten tarvitsema tuki. Taloudellisten reunaehtojen noudattaminen johtaa tilanteisiin, joissa suunnitelmallisen ja laadukkaan varhaiskasvatuksen ja lapsen tuen toteuttaminen lain määrittelemällä tavalla vaikeutuu.

KVTES:n palkkausjärjestelmän tavoitteena on oikeudenmukainen ja kilpailukykyinen palkka, jonka perusteena ovat tehtävät ja niiden vaativuus. Kunnan käytössä olevan palkkausjärjestelmän tulee täyttää hyvälle ja toimivalle palkkausjärjestelmälle asetetut tavoitteet. Palkkausjärjestelmässä ei ole tarkoituksenmukaista tai tehtävien vaativuuden kannalta uskottavaa, että kaikki palkat ovat hinnoittelun alarajan tuntumassa.

*Päiväys*

*Allekirjoitus*

*Nimen selvennys*

*Yhteystiedot*